Beitir NK siglir inn Norðfjörð í morgun með 3.100 tonn af kolmunna . Ljósm. Smári Geirsson . Beitir NK kom til Neskaupstaðar í morgun með 3.100 tonn af kolmunna sem fékkst austur af Færeyjum . Heimasíðan ræddi við Sturlu Þórðarson skipstjóra og spurði hvort mikið af fiski væri að sjá á veiðisvæðinu . „ Það eru einhverjar breiður þarna en það var enginn svakalegur kraftur í veiðunum . Stærsti plúsinn við túrinn var veðrið , en það var blíða hvern einasta dag . Fiskurinn er að ganga í austur og undir lokin vorum við komnir alveg að ensku línunni , “ segir Sturla . Beitir hefur alloft áður komið með kolmunnafarma að landi sem hafa verið yfir 3.000 tonn en ekkert annað íslenskt fiskiskip hefur komið með svo mikinn afla að landi í veiðiferð . Mestum afla í einni veiðiferð hjá skipinu var landað 20. apríl sl. , 3.212 tonnum . Síldarvinnslan hf. er í dag eitt af stærstu og öflugustu sjávarútvegsfyrirtækjum landsins og byggir starfsemin á yfir 60 ára reynslu í fiskvinnslu og útgerð . Fyrirtækið er það stærsta á Íslandi í veiðum og vinnslu á uppsjávarfiski og stærsti framleiðandi á fiskimjöli og lýsi á Íslandi .